**Noutăți legislative privind stabilirea măsurilor de protecție socială pentru consumatorul vulnerabil de energie**

 Potrivit Legii nr. 226/2021, prin „consumator vulnerabil de energie” înțelegem persoana singură sau familia care, din motive de sănătate, vârsta, venituri insuficiente sau izolare față de sursele de energie, se află în risc de marginalizare socială și necesită măsuri de protecție socială, inclusiv de natură financiară, și servicii suplimentare pentru a-și asigura cel puțin nevoile energetic minimale.

Astfel, începând cu luna noiembrie a anului trecut a intrat in vigoare Legea nr. 226/2021 privind stabilirea măsurilor de protecție pentru consumatorul vulnerabil de energie, prevăzând ca noutate, comparativ cu prevederile Ordonanței de Urgență a Guvernului 70/2011, alte cuantumuri de acordare precum și un stimulent pentru energie.

Obiectivele acestei legi constau în stabilirea criteriilor de încadrare a familiilor și persoanelor singure în categoria consumatorilor vulnerabili de energie și reglementarea măsurilor de protecție socială pentru aceștia în ceea ce privește accesul la resursele energetice pentru satisfacerea nevoilor esențiale ale gospodariei, în scopul prevenirii și combaterii sărăciei.

Conform prezentei legi, ajutorul de încălzire se acordă familiilor și persoanelor singure, cetățeni români, care locuiesc pe teritoriul României, precum și familiilor și persoanelor singure care nu au cetățenie română și se află în una din situațiile următoare:

* Sunt cetățeni ai unui stat membru al Uniunii europene, ai unui stat aparținând Spațiului Economic European, ai Confederației Elvețiene sau ai altor state, pe perioada în care au domiciliul sau, după caz reședința în România, în condițiile ordonanței de urgență a Guvernului 194/2002 privind regimul străinilor în România;
* Sunt cetățeni străini sau apatrizi cărora li s-a acordat o formă de protecție în România, în condițiile legii 122/2006 privind azilul în România, și au domiciliul sau reședința în România;
* Sunt apatrizi care au domiciliul ori, după caz, reședința în România, în condițiile ordonanței de urgență a Guvernului 194/2002.

Categoriile de consumatori vulnerabili care beneficiază de prevederile legii 226/2021 sunt:

* Consumatorii vulnerabili din motive de venit, reprezentând familia sau persoana singură al cărei venit mediu net lunar pe membru de familie sau al persoanei respective se încadrează până la 1386 lei/persoană în cazul familiei, și de 2053 lei în cazul persoanei singure.
* Consumatori vulnerabili din motive de vârstă, reprezentând familia sau persoana singură care a împlinit vârsta standard de pensionare, al cărei venit mediu net lunar se încadrează până la 1386 lei/persoană în cazul familiei, și de 2053 lei în cazul persoanei singure
* Consumatori vulnerabili din motive de sănătate, reprezentând persoanele care fie necesită aparate electrice pentru menținerea în viață sau menținerea stării de sănătate, fie prezintă problem de sănătate care împiedică sau restricționează mobilitatea sau deplasarea acestora, ori necesită modalități de informare și Comunicare adaptate nevoilor specific, în condițiile prevăzute de legea 448/2006 privind protecția și promovarea drepturilor persoanelor cu handicap
* Consumatori vulnerabili izolați, reprezentând familiile și persoanele singure ale căror locuințe se află în zone izolate, sau care locuiesc în unități destinate locuirii pe care nu le dețin în proprietate.

Ajutorul pentru încălzire prevăzut prin legea 226/2021 se acordă numai pentru o singură locuință, respectiv locuința de domiciliu sau, după caz, locuința de reședință. Acesta se acordă sub forma compensării procentuale, pe interval de venituri, cuantumul maxim fiind stabilit prin aplicarea compensării aferente intervalului de venituri la valoarea de referință stabilită prin lege. În funcție de veniturile pe persoană din familie, compensarea este cuprinsă între 10%-100%. Plafonul maxim al veniturilor este stabilit, pentru toate sistemele de încălzire, la 1386 lei/persoană în cazul familiei și 2053 lei în cazul persoanei singure.

Pe tot parcursul anului, inclusiv în perioada sezonului rece, se acordă suplimentul pentru energie care poate fi solicitat fie împreună cu ajutorul pentru încălzire, fie separat, în funcție de momentul la care sunt întrunite condițiile de acordare. Veniturile care se iau în calcul pentru stabilirea dreptului la suplimentul pentru energie sunt cele prevăzute de legea 416/2001 privind venitul minim garantat. **Pentru ajutorul de încălzire cu combustibili solizi sau petrolieri, sumele se asigură din bugetul de stat inclusiv pentru beneficiarii de ajutor social.**

Legea 226/2021 prevede faptul că familia, precum și oricare dintre membrii săi sau, după caz, persoana singură poate fi încadrată în una sau mai multe categorii de consumatori vulnerabili dacă îndeplinesc condițiile prevăzute de lege și beneficiază cumulativ de măsurile de protecție socială financiare și nonfinanciare corespunzătoare, acordate categoriilor în care sunt încadrate.

În ceea ce privește **ajutorul pentru încălzirea locuinței** prevăzut de legea 226/2021, acesta se acordă pe perioada sezonului rece pentru un singur sistem declarat utilizat pentru încălzirea locuinței, și doar familiilor sau persoanelor singure care locuiesc în România și care nu beneficiază de alte forme de sprijin pentru încălzire acordate în baza contractelor de muncă sau legislației specifice ramurilor economice. Conform legii, în funcție de sistemul de încălzire utilizat, categoriile de ajutoare de încălzire sunt:

* Ajutor pentru încălzirea locuinței cu energie termică în sistem centralizat,
* Ajutor pentru gaze naturale,
* Ajutor pentru energie electrică,
* Ajutor pentru combustibili solizi și-sau petrolieri.

Venitul mediu net lunar până la care se acordă ajutorul pentru încălzire este de:

* 1.386 lei/persoană, în cazul familiei,
* 2.053 lei, în cazul persoanei singure.

Cuantumurile ajutoarelor pentru încălzire sunt egale cu contravaloarea energiei termice furnizate, dacă valoarea consumului este mai mică decât valoarea ajutorului pentru încălzire calculat. În cazul în care contravaloarea energiei termice furnizate este mai mare decât valoarea ajutorului pentru încălzire calculat, cuantumul ajutorului este egal cu valoarea ajutorului pentru încălzire, calculat în raport de valorile de referință astfel:

Valori de referință: - 250 lei/lună – gaze naturale,

 - 500 lei/lună – energie electrică,

 - 320 lei/lună – combustibili solizi.

* La un venit mediu net de până la 200 lei, suma compensată în acest caz este de 100% din valorile de referință date, respectiv 250 lei/lună/gaze naturale, 500 lei/lună/energie electrică, 320 lei/lună combustibili solizi
* La un venit mediu net cuprins între 200,1 lei și 320 lei, suma compensată reprezintă 90% din valorile de referință date.
* La un venit mediu net cuprins între 320,1 lei și 440 lei, suma compensată reprezintă 80% din valorile de referință date.
* La un venit mediu net cuprins între 440,1 lei și 560 lei, suma compensată reprezintă 70% din valorile de referință date.
* La un venit mediu net cuprins între 560,1 lei și 680 lei, suma compensată reprezintă 60% din valorile de referință date.
* La un venit mediu net cuprins între 680,1 lei și 920 lei, suma compensată reprezintă 50% din valorile de referință date.
* La un venit mediu net cuprins între 920,1 lei și 1.040 lei, suma compensată reprezintă 40% din valorile de referință date.
* La un venit mediu net cuprins între 1.040,1 lei și 1.160 lei, suma compensată reprezintă 30% din valorile de referință date.
* La un venit mediu net cuprins între 1.160,1 lei și 1.280 lei, suma compensată reprezintă 20% din valorile de referință date.
* La un venit mediu net cuprins între 1.280,1 lei și 1.386 lei, suma compensată reprezintă 10% din valorile de referință date.
* La un venit mediu net cuprins între 1.280,1 lei și 2.053 lei, doar în cazul persoanei singure, la aceleași valori de referință suma compensată reprezintă 10%.

Pentru acordarea ajutorului pentru energie termică, solicitanții trebuie să completeze o cerere și o declarație pe proprie răspundere privind componența familiei, veniturile și bunurile deținute precum și sistemul de încălzire utilizat, formulare care sunt transmise furnizorilor de către primării, până la data de 15 septembrie a fiecărui an. La rândul lor, furnizorii transmit formularele către titularii de contract până la data de 25 septembrie a fiecărui an.

De asemenea, în cazul solicitării pentru acordarea ajutorului pentru energie electrică sunt necesare o cerere și o declarație pe proprie răspundere care se depun la primăriile din localitățile de domiciliu. În plus, se vor încheia obligatoriu anchete sociale în vederea verificării sistemului de încălzire utilizat, pentru toate situațiile, în termen de 15 zile lucrătoare de la data înregistrării cererii de acordare. Excepție fac beneficiarii de ajutor social și beneficiarii de alocații pentru susținerea familiei acordate conform legilor specifice, pentru care au fost deja effectuate anchete sociale.

Pentru acordarea ajutoarelor pentru încălzire, primarii vor transmite până la data de 15 noiembrie Agențiilor teritoriale pentru Plăți și Inspecție Socială, atât în scris cât și în format electronic, situațiile centralizatoare privind titularii ajutoarelor, pe fiecare sistem de încălzire, cuprinzând și venitul net lunar pe membru de families au al persoanei singure, precum și valoarea ajutorului pentru încălzire calculat. Aceeași situație se transmite, atât în scris cât și electronic, și furnizorilor de energie termică în sistem centralizat, furnizorilor de gaze și furnizorilor de energie electrică, care va cuprinde și valoarea ajutorului acordat calculate, denumirea și datele de identificare ale furnizorului, respectiv codul de client al solicitantului.

Solicitanții care nu îndeplinesc condițiile de acordare a ajutorului pentru încălzire, vor fi înștiințați de primari până la data de 15 noiembrie a fiecărui an, prin dispoziție motivată privind respingerea cererii.

În ceea ce privește **suplimentul pentru energie,** acesta se acordă tuturor familiilor și persoanelor singure ale căror venituri se încadrează până la:

* 1386 lei/persoană în cazul familiilor,
* 2053 lei în cazul persoanelor singure.

Suplimentul pentru energie se acordă în sumă fixă, acordat în funcție de sursele de furnizare a energiei utilizate, astfel:

* 30 lei/lună pentru consumul de energie electrică,
* 10 lei/lună pentru consumul de gaze naturale,
* 10 lei/lună pentru consumul de energie termică,
* 20 lei/lună pentru consumul de combustibili solizi și petrolieri.

În cazul în care singura sursă de energie utilizată este energia electrică, cuantumul suplimentului este de 70 lei/lună. Suplimentul pentru energie se acordă lunar, pe tot parcursul anului, și poate fi solicitat împreună cu ajutorul pentru încălzirea locuinței sau separat.

Pentru solicitarea suplimentului pentru energie, familiile sau persoanele singure trebuie să depună la primăria pe raza căreia domiciliază, o cerere și o declarație pe propria răspundere privind veniturile realizate, componența familiei. În cazul în care se solicită și ajutorul pentru încălzire, se va depune doar o singură cerere și o singură declarație pe propria răspundere.

În termen de 30 de zile de la data depunerii cererii, primarul emite dispoziția de acordare sau de respingere a cererii, pe care o comunică titularului și furnizorului în termen de 5 zile lucrătoare de la emitere.

Prevederile legii 226/2021 au produs efecte și în ceea ce privește situația beneficiarilor de ajutor de încălzire din județul Olt acordat în baza Ordonanței 70/2011 până la momentul intrarii în vigoare a legii.

Astfel, majorarea pragului minim al veniturilor pentru care se acordă ajutor de încălzire, de la 155 lei prevăzut prin Ordonanța 70/2011 la 200 lei prevăzut prin legea 226/2021, a dus la creșterea numărului beneficiarilor de ajutor de încălzire din Olt de la **3.412** (2596 ajutor încălzire lemne, 86 ajutor încălzire energie electrică, 431 ajutor încălzire gaze naturale - sezon noiembrie 2020-martie 2021) **la** **10.362** (8867 ajutor de încălzire lemne, 196 ajutor încălzire energie electrică, 1299 ajutor de încălzire cu gaze naturale) înregistrat în sezonul noiembrie 2021-martie 2022.

De asemenea, conform Legii nr.226/2021 începând cu noiembrie 2021 până în prezent, se fac plați pentru:

* 6.679 beneficiari suplimentul pentru consumul de energie electrică
* 10.530 beneficiari supliment pentru consumul de combustibili solizi și petrolieri
* 1222 beneficiari supliment pentru consumul de gaze naturale.

Director Executiv,

ELENA DANIELA MATEI